Christophe Plantin
Christophe Plantin var en franskfødt bogtrykker og bogforlægger i Antwerpen fra 1555. Han illustrerede mange af sine udgivelser med kobberstik og kobberstukne titelblade, og for eftertiden er han kendt for sin lancering af velformede, letlæselige skrifttyper, skabt af tidens bedste stempelskærere. Trykkeriet videreførtes af svigersønnen Jan Moretus, siden 1876 bevaret som Museum Plantin-Moretus. Plantins vigtigste værk, polyglotbiblen Biblia Regia (8 bd., 1569-73), blev fremstillet i kommission for og delvis finansieret af Filip 2. af Spanien.
En enkelt af hans stempelskæreres blyskrifter blev navngivet Plantin, da skriften i 1913 blev genfremstillet af Monotype Corp. til brug for den tids bogtryk. I begyndelsen af 1930'erne blev skriften en inspiration for designet til avisen The Times' monopolskrift Times New Roman. Siden sidst i 1990'erne har en kraftig version af Plantin antikva været en populær skrift til brug for bogsats i digitale satssystemer.